Кара-Жылга марганец кени

'Кара-Жылга марганец кени Жалал-Абад облусунун Аксы районунда, Таш-Көмүр шаарынан 15 км түндүктө, Бозбу тоосунда жайгашкан. Кен 1950-ж. ачылып, геол. иштер жүргүзүлгөн. Кен аймагы девон мезгилинде пайда болгон акиташ тектери, фельзиттер, альбитофирлер, кварцтуу порфирлер жана алардын туфтарынан түзүлгөн. Акиташтын эффузивдер менен болжол контактысын бойлоп марганец рудасын камтыган үч участок созулуп жатат. Алардын жер үстүндөгү ченеми төмөнкүчө: 1-участоктуку – узундугу 60 м, туурасы 27 м; 2-участоктуку – узундугу 15 м, туурасы 0,5 м; 3-участоктуку – узундугу 15 м, туурасы 4 м. Руда кварц, кальцит, пиролюзит минералдарынан турат. Рудадагы марганецтин орточо өлчөмү 14,4%. Руданыкын болжол ресурсу 1728 миң т, марганецтики – 248,8 миң т.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары